જય જય યોગીજી જય
જય જય યોગીજી જય સ્વામી શ્રીજી,
બોલાવે બાલુડા આજ
યોગીરાજ મૂકો અબોલડા...  ટેક

હૈયાના ભાવ તમે જો જો યોગીજી,
છેડ્યા છે અંતરના સાજ...  યોગીરાજ  ૧

વાણી તમારી બાપા લાગે છે પ્યારી,
બોલો હવે તો દઈને તાળી;
કરશો ના અમને નારાજ...  યોગીરાજ  ૨

મનડું મૂંઝાય છે ને જીવ ગભરાય છે,
હૈયાનો સાગર હવે છલકાય છે;
તૂટી આ પલકોની પાજ...  યોગીરાજ  ૩

બાપા દોડે છે જોઈ રોતા બાળને,
કેમ સહન કરી શકે આંસુડાની ધારને;
સૂણી અમારો અવાજ...  યોગીરાજ  ૪

તમારે અનેક છે ને અમારે તું એક છે,
તમ દર્શનની લીધી અમે ટેક છે;
છોડી છે દુનિયાની લાજ...  યોગીરાજ  ૫

બાળ હઠ લઈને બાળ ઊભો છે દ્વારે,
યોગીજી વિના બીજું કોણ ઉગારે;
થઈ જાશું અમે તારાજ...  યોગીરાજ  ૬

સોંપી છે તમને જીવનની નાવડી,
ખોળે લઈ લેજો ઝાલીને બાવડી;
આશા પૂરી કરજો આજ...  યોગીરાજ  ૭

'ઘનશ્યામ'ને હેતે હૈયામાં ચાંપજો,
અવિચળ ભક્તિ અંતરમાં સ્થાપજો;
દયાળુ યોગી મહારાજ...  યોગીરાજ  ૮

અજ્ઞાત
ભક્તિપદ